b'\n_START_ARTICLE_\nMarwan II\n_START_PARAGRAPH_\nMarwan II oli umaijadien dynastian viimeinen Damaskoksen kalifaatin kalifi vuosina 744\xe2\x80\x93750.Asemansa Marwan saavutti nousemalla kapinaan ja voittamalla Ibrahimin joukot._NEWLINE_Marwan oli valtaan noustessaan 50\xe2\x80\x9360-vuotias, ja h\xc3\xa4nest\xc3\xa4 oli tullut pohjoisten alueiden vaikutusvaltainen kuvern\xc3\xb6\xc3\xb6ri sek\xc3\xa4 kokenut sodanjohtaja Bysantin vastaisissa taisteluissa. Ilmeisesti h\xc3\xa4n oli harkinnut vallankaappausta jo Walid II:n murhan aikoina ja edennyt etel\xc3\xa4\xc3\xa4n suuren armeijan kanssa. Silloin h\xc3\xa4n oli kuitenkin tyytynyt Mesopotamian kuvern\xc3\xb6\xc3\xb6rin virkaan. Marwanin valtaannousun tiell\xc3\xa4 oli Sulaiman ben Hisham, jonka yksityisarmeijan h\xc3\xa4n kohtasi Damaskoksen ja Baalbekin v\xc3\xa4lisell\xc3\xa4 tiell\xc3\xa4. Marwan voitti taistelun ja oli valmis luovuttamaan kalifin arvon Walid II:n vangituille pojille. Damaskoksen valloituksen j\xc3\xa4lkeen poikien kohtalo k\xc3\xa4vi selv\xc3\xa4ksi; heid\xc3\xa4t oli surmattu ja Marwanista tuli kalifi._NEWLINE_Vuonna 745 Mesopotamiassa puhkesi kapina. Seuraavana vuonna bysanttilaiset tuhosivat suuren osan laivastoa ja valloittivat Kyproksen, Arabiassa puhkesi kapina ja kalifi menetti Mekan ja Medinan. Abbasidit nosti mustan kapinalipun vuonna 747, ja kalifin sotap\xc3\xa4\xc3\xa4llikk\xc3\xb6 k\xc3\xa4rsi tappion. Vihdoin Abu al-Abbas julisti 750 itsens\xc3\xa4 kalifiksi ja Umaijadien kalifidynastian hallituskausi oli 751 ohi. Silloin abbasidip\xc3\xa4\xc3\xa4llikk\xc3\xb6 Abu Muslim voitti Marwanin ja h\xc3\xa4vinnyt kalifi sai surmansa pakomatkalla Egyptiss\xc3\xa4. Kalifiksi noussut Abu al-Abbas aloitti heti Umaijadien suvun s\xc3\xa4\xc3\xa4lim\xc3\xa4tt\xc3\xb6m\xc3\xa4n teurastuksen. Suvusta vain yhden, Hisham ibn Abd al-Malikin pojanpojan Abdarrahmanin onnistui paeta Afrikan kautta Espanjaan, minne h\xc3\xa4n perusti Cordoban emiraatin.'